En omfattende renovering skulle sørge for en bedre bane i Parken, hvor græsset længe har været genstand for hård kritik. Men F.C. København er ikke tilfreds med den nyanlagte plænes tilstand før forårets første hjemmekamp i Superligaen mod AaB. Det oplyser F.C. København på sin hjemmeside . Årsagen dertil skal findes i nogle af de leverede græs-ruller, der desværre ikke gror tilfredsstillende. Det gør, at banen i mindre områder ikke visuelt fremstår, som man i den københavnske storklub ønsker det. - Holdet har trænet på banen fredag og er tilfredse med banen, så det får ingen sportslig betydning, skriver den københavnske klub blandt andet. Leverandøren af rullegræsset har været i Parken for at foretage analyser af de områder, der ikke opleves tilfredsstillende. Over de kommende tre kampe vil leverandørerne, i samarbejde med Parkens stab, tage stilling, hvilke tiltag der vil være nødvendige at foretage for at sikre, at banen opnår en tilfredsstillende kvalitet for resten af sæsonen.
Forårssæsonen er netop begyndt, men plænen forventes ikke at være tilbage i sin oprindelige tilfredsstillende stand, før de næste tre kampe er spillet.